
Шахмат-шашкэ
«Ладья» клубым
«Ладья» шахмат-шашкэ клубым Физкультурникым и махуэм хухэха республикэ зэхьэзэхуэ щекIуэкIащ. Абы хэтащ республикэм и спортсмен 54-рэ.
ШахматымкIэ зэхьэзэхуэм бжьыпэр щаубыдащ Налшык щыщ Танэ Артуррэ Бахъсэн щIыналъэм и лIыкIуэ Джэдгъэф Чэмалрэ. Ещанэ увыпIэр зэдагуэшащ Налшык щыщхэу Цораев Альбертрэ Барутчев Артёмрэ. Сабийхэм ящыщу ехъулIэныгъэ зыIэрагъэхьащ налшыкдэсхэу Зурман Анжелэ, Кучинов Константин, Гороев Мухьэмэд сымэ.
ШашкэмкIэ зэпеуэм пашэ щыхъуащ Шэджэм щыщ, спортымкIэ мастер МафIэдз Анатолэ. ЕтIуанэ, ещанэ увыпIэхэр Налшык щыщхэу Дал Барэсбийрэ Геккиев Аслъэнрэ яIэрыхьащ. Илъэс 16 иримыкъу щIалэхэмрэ хъыджэбзхэмрэ я деж Тэрч щIыналъэм щыщ Ахэмын Адисэ текIуэныгъэ къыщихьащ. ЕтIуанэ, ещанэ увыпIэхэр налшыкдэсхэу Чыл Амиррэ Шунгаров Мэсхьутрэ къахьащ.
ЕхъулIэныгъэ зыIэрызыгъэхьахэм физическэ щэнхабзэмрэ спортымкIэ къалэ комитетым къыбгъэдэкI щIыхь тхылъхэмрэ медалхэмрэ хуагъэфэщащ.
Къармэ Мажмудин бжьыпэр еубыд
ШахматымкIэ «Абхъаз опен 2013» X дунейпсо зэхьэзэхуэм ипкъ иткIэ, шыщхьэуIум и 1-м щегъэжьауэ и 11 пщIондэ зэхьэзэхуэ зэIуха Сыхъум щекIуэкIащ. Зэпеуэм хэтащ Урысейм, Армением, Къэзахъстаным, Молдовэм, Украинэм щыщ спортсмен 200-м щIигъу.
Къэбэрдей-Балъкъэрым и щIыхьыр абы щахъумащ ди спортсмениблым. Хъыджэбзхэм я зэпеуэм япэ увыпIэр къыщихьащ илъэс 11 зи ныбжь Егъэн Лианэ. Абы и дэлъху Iэлихъан, илъэсибгъу зи ныбжьым, илъэс 14 иримыкъу ныбжьыщIэхэм я зэпеуэм ещанэ увыпIэр щызыIэригъэхьащ.
Налшык щыщ Къармэ Мажмудин ветеран 42-рэ зыхэта зэпеуэм бжьыпэр щиубыдащ. Саратов щыщ гроссмейстер Малинин Василий, спортым и мастер цIэрыIуэхэр хигъащIэри, физкультурникым и махуэм хухаха зэхьэзэхуэшхуэми ар пашэ щыхъуащ.
КъБР-м Спортымрэ туризмэмкIэ и
министерствэм и пресс-IуэхущIапIэ.
